הסמליל הקודם של השירות, שהיה בשימוש עד מאי 2017
**פנגו** הוא יישומון המאפשר תשלום באמצעות הטלפון הסלולרי עבור שירותי חניה, רכב ודרך המפותח ומתופעל על ידי חברת מילגם חניה סלולרית בע"מ.

היסטוריה
--------

היישומון פנגו הומצא ופותח לראשונה על ידי חברת מובידום בע"מ, שהוקמה על ידי היזמים שלמה זייטמן, יורם רומם ועמוס שטנר.

היישומון הושק על ידי "מילגם חנייה סלולרית בע"מ", חברה ישראלית שהוקמה ביולי 2007 לאחר שחברת מובידום, המספקת שירותים טכנולוגיים לחניה סלולרית, וחברת מילגם בע"מ המתמחה במתן שירותים לרשויות מקומיות וגופים ממשלתיים, זכו במכרז ארצי להסדר חניה סלולרית שהוצא על ידי החברה למשק וכלכלה של מרכז השלטון המקומי בישראל. המכרז היה לתפעול המערכת לשלוש שנים, עד לשנת 2010.

חברת מובידום החזיקה בפטנט לחניה סלולרית שהוטמע קודם על ידי חברת סלופארק טכנולוגיות. הפטנט בוטל ב-2008 לאחר שרשם הפטנטים, קבע שהמערכת פועלת באופן דומה לכל מערכת הזמנת מקום אחרת המבוססת על מערכת ממוחשבת, דוגמת הזמנה בקולנוע, בתיאטרון או בבית המלון, ואין בה חידוש טכנולוגי.

בתחילת 2009 רכשה חברת תה"ל מקבוצת קרדן ישראל את חברת מילגם. החל מאפריל 2011 החזיקה קבוצת קרדן במלוא הבעלות ב"מילגם חנייה סלולרית בע"מ", 67% הוחזקו על יד מילגם (שעצמה הוחזקה על ידי "קרדן שירותים מוניציפליים") ו-33% על ידי חברת "יוניסל פתרונות סלולריים בע"מ". חברת יוניסל עצמה נוסדה ב-2002 והחל מ-2006 הייתה בשליטת חברת "קרדן טכנולוגיות" גם היא מקבוצת קרדן.

בינואר 2012 נתבעה החברה בתובענה ייצוגית בגין הטעיה וגביית דמי שירות בניגוד לתנאי המכרז. בשנת 2014 הושג הסכם פשרה בתביעה בו הלקוחות יקבלו הטבה של שירות "תזכורת אישית" שמתריע כאשר הרכב זז והחניה לא הופסקה, במשך שמונה חודשים ללא תשלום.

ביולי 2012 רכשה קרן תשתיות ישראל כ-36% מ"קרדן שירותים מוניציפליים", בעלת השליטה במילגם, תמורת 55 מיליון ש"ח ובספטמבר 2018 מכרה אותה, תמורת 100 מיליון ש"ח, למשפחת וייל.

בשנת 2018 "קרדן טכנולוגיות" שמחזיקה בכמחצית מהבעלות בפנגו, נמכרה תמורת כ-58 מיליון ש"ח.

בנובמבר 2020 קרן תשתיות ישראל, הראל השקעות והיזם צבי ברק רכשו 44% מפנגו לפי שווי של חצי מיליארד ש"ח.

שירותים
-------

מערכת פנגו מחוברת לכל הרשויות המקומיות בהן יש אכיפה בכחול-לבן. המערכת פועלת לפי מידע מהרשויות לגבי שעות האכיפה והתעריפים. מחיר החניה מחושב לפי זמן החניה בפועל. כאשר לקוח מפעיל שירות חניה באמצעות הטלפון הנייד או באמצעות האפליקציה בסמארטפון, נרשמת חניה במערכת פנגו. פקח שמגיע לבדוק את הרכב בודק ורואה שהרכב חונה תוך שימוש בשירות "פנגו". בנוסף משרת היישומון חניונים עירוניים ופרטיים שבהם הרכב מזוהה בכניסתו ומחויב על ידי היישומון ביציאתו.

בחניונים שבהם מוצעת חניה חינם מוגבלת בזמן (לציבור כולו או לתושבי היישוב שבו נמצא החניון) משמש היישומון לפיקוח על עמידה במגבלת זמן זו.

פנגו מציעה מגוון שירותים נוספים ורלוונטיים כגון "חניה ללא הפסקה" ללקוחות "פנגו סימפל", בו ניתן להחנות את הרכב כמה זמן שרוצים ללא דאגות. שירות "זזתי" לסיום חניה, בו המערכת מזהה כי הרכב התחיל בנסיעה ומסיימת את החניה באופן אוטומטי וכך נחסך כסף ללקוח.

כמו כן, ניתן לקבל מסרון תזכורת אשר מתריע כי זמן החניה ששולם עבורו עומד להסתיים. ניתן לסיים את החנייה באמצעות האפליקציה או בחיוג למספר טלפון הייעודי לשם כך.

פנגו מציעה את שירות "צייד החניה" - השירות מנווט את לקוחות "פנגו" ישירות למקום החניה. פנגו תציג חניות פנויות אונליין ותסייע במציאת חניה בחניונים ובחניות רחוב בזמן אמת.

פנגו מציעה את שירות "לאן הגעתי" שמסייע לזהות את אזור החניה במקרים בהם לא ברור באיזו רשות מקומית נמצאים או מהן ההנחיות העירוניות של החניה באזור המבוקש.

פעילות בינלאומית
----------------

יישומון "פנגו" (באנגלית - PaNGo) שווק בעולם על ידי חברת מובידום, שמחזיקה בזכויות על המותג מחוץ לישראל. בין השאר בארצות הברית בערים פילדלפיה, פניקס ואחרות לאחר זכייתה במכרזים המקומיים, בעיר וולפסבורג בגרמניה, בפולין ובברזיל. בסוף 2016 מכרה מובידום את נכסיה ופעילותה בארצות הברית, לאחר שלא הצליחה לחדור כפי שחזתה לשוק האמריקאי.

קישורים חיצוניים
----------------

* 

* אתר האינטרנט הרשמי של פנגו
* פנגו, ברשת החברתית פייסבוק
* יונתן כיתאין, ‏מנכ"ל פנגו: "הכנסות העירייה מדוחות חנייה צנחו. זה בזכותנו", באתר גלובס, 14 במאי 2014
* סרטונים דפנה הראל-כפיר, ‏"בקרוב נהג יוכל לדעת אם מתפנה חניה - ולנווט לשם", באתר גלובס, 16 ביוני 2015
* סרטונים אתר למנויים בלבד מנכ"ל פנגו: כך חוללתי מהפכה בחניה - ואיך אני מאזן בין קריירה למשפחה, באתר TheMarker‏, 17 בנובמבר 2015
* טלי ציפורי, ‏ריאיון עם מנכ"ל פנגו: "מעורב בשינוי בחיי היומיום של אנשים", באתר גלובס, 3 במרץ 2017
* יוסי ניסן, ‏אפליקציית פנגו משיקה גרסה חדשה ומציעה שיפורים לנהגים, באתר גלובס, 23 במאי 2017
* אתר למנויים בלבד דניאל שמיל, עמרי זרחוביץ', מחשבות חלומות מחדש: רעיון המיזוג של גט עם פנגו הוא מה שקורה כשהשאיפות הגדולות מתנגשות במציאות, באתר TheMarker‏, 8 במרץ 2024
* גולן חזני, בלעדיהמספרים של פנגו נחשפים, לפני החתימה: תרכוש את גט ב-700 מיליון שקל, באתר כלכליסט, 31 במרץ 2024

הערות שוליים
------------

1. ↑  משה בנימין, גרסה, לוגו ועיצוב חדשים לאפליקציית פנגו, באתר אייס, 23 במאי 2017
2. ↑  גיא גרימלנד, מובידום ומילגם זכו במכרז ארצי להסדר חניה סלולרית בהיקף של 50 מיליון שקל, באתר TheMarker‏, 27 ביוני 2007
3. ↑  נועם שרביט, ‏בוטל הפטנט על שירות החניה הסלולרית של סלופארק: "זו נסיגה המצאתית", באתר גלובס, 1 בספטמבר 2008
4. ↑  [ קרדן ישראל בע"מ - דו"ח מידי - - אישור עסקת רכישת מניות קרדן שירותים מאת קרדן יזמות, באתר "מאיה", 24 ביולי 2012
5. ↑  גיא הדס, ‏חברת יוניסל תקשורת השלימה גיוס של 2.5 מיליון דולר מקרדן וממשקיעים פרטיים, באתר גלובס, 23 בינואר 2006
6. ↑  אפרת אהרוני, ‏תביעה ייצוגית נגד פנגו: גובה דמי שירות בניגוד לתנאי המכרז, באתר גלובס, 11 בינואר 2012
7. ↑  מירב קריסטל, קיבלתם SMS מפנגו?, באתר ynet, 6 באפריל 2014
8. ↑  אבי שאולי, ‏קרן תשתיות ישראל תשקיע 55 מ' ש' בקרדן שירותים מוניציפליים, באתר גלובס, 10 ביולי 2012
9. ↑  אתר למנויים בלבד אסא ששון, אין חניה, יש יופי של ביזנס: פנגו שווה כבר כמעט 100 מיליון שקל, באתר TheMarker‏, 17 בספטמבר 2018
10. ↑  עומרי כהן, ‏השליטה במחצית מאפליקציית פנגו מחליפה ידיים: קרדן טכנולוגיות נמכרת תמורת כ-58 מיליון שקל, באתר גלובס, 15 בנובמבר 2018
11. ↑  אתר למנויים בלבד אסא ששון, פנגו נמכרת לפי שווי של חצי מיליארד שקל - הכירו את הבעלים החדשים, באתר TheMarker‏, 9 בנובמבר 2020
12. ↑  אודי עציון, פנגו - כבר מזמן לא רק אפליקציית תשלומים על חנייה, באתר כלכליסט, 10 בנובמבר 2020
13. ↑  צחי הופמן, ‏שירות החניה פנגו מתרחב לארה"ב מותאם לקהל המקומי, באתר גלובס, 21 ביוני 2012
14. ↑  שמוליק שלח, ‏מובידום חתמה על חוזה עם עיריית וולפסבורג ב-20 מיליון יורו עד 2011, באתר גלובס, 14 באוקטובר 2007
15. ↑  יורם רומם, **אני לוקח**, 2021, כנרת זמורה-ביתן דביר, עמודים 374-390
16. ↑  אתר למנויים בלבד אלירן רובין, פנגו האמריקאית לא צמחה - ותמכור את פעילותה העולמית, באתר TheMarker‏, 20 באוקטובר 2016